khistorydata/jeongjo-sjw-relations huggingface dataset:
정조 6년
有政。吏批。判書金鍾秀在外未肅拜。參判金文淳進。參議沈念祖內閣進。左承旨徐有防進。吏批啓曰。判書金鍾秀在外未肅拜。參議沈念祖內閣進。小臣獨政未安。何以爲之。敢稟。傳曰。仍爲之。以李身晦爲司諫。任濟遠爲掌令。李廷伋朴趾慶爲持平。鄭致淳金寅燮爲正言。李祉永爲禮曹正郞。學諭單李彙。
정조 6년
兵批。判書鄭好仁病。參判李𡊠病。參議沈有鎭病。參知柳誼入直進。右承旨李在學進。副護軍金樂洙權坪。副司直姜彝正。副司果鄭在信崔烜。
정조 6년
以吏批望筒。傳于金宇鎭曰。動駕在明。而以通禮首擬何也。侍臣不備。而以玉堂首擬何也。校正郞之勿擬三司。曾有傳敎矣。且況俄者首擬人。再政。更又首擬。又何故也。此望筒還給。更爲擬入。政官爲先推考。
정조 6년
傳于金宇鎭曰。兵曹參判。今日政差出。
정조 6년
再政。以李𡊠爲兵曹參判。
정조 6년
傳于金宇鎭曰。在外臺諫許遞。卽爲開政差出。
정조 6년
三政。以奇彦鼎爲司諫。鄭福煥李有白爲持平。姜彝正柳翼之爲正言。
정조 6년
徐有防啓曰。新除授玉堂。卽爲牌招。以爲淸齋進參之地。何如。傳曰。允。
정조 6년
四政。以韓栐爲持平。崔烜爲正言。
정조 6년
五政。以趙榮弼爲司諫。鄭彦郁爲持平。權坪爲正言。
정조 6년
徐有防啓曰。明日動駕時。侍臣當爲備員。新除授兩司。卽爲牌招。以爲淸齋進參之地。何如。傳曰。允。
정조 6년
傳于金宇鎭曰。發遣吏郞。淸齋與否。摘奸以來。
정조 6년
傳于金宇鎭曰。亞卿敦諭。
정조 6년
傳于李在學曰。本廳便一弊局。必須綜核。可期蘇殘祛瘼。新除摠帥。意謂瞭於事務。點下意在。着念擧行之意。摠戎使李昌運。牌招聽傳敎。
정조 6년
以刑曹錄啓。傳于金宇鎭曰。金興大保放。
정조 6년
李在學啓曰。御營大將李昌運。移拜總戎使矣。將兵之任。不可無一刻摠察之人。何以爲之。敢稟。傳曰。守禦使兼察。牌招聽傳敎。
정조 6년
以專經武臣殿講不通人禁推傳旨。傳于金宇鎭曰。分揀。
정조 6년
以三水府使望筒。傳于金宇鎭曰。更爲擇擬以入。
정조 6년
傳于金宇鎭曰。史官傳諭。在京則書啓。在鄕則狀啓。自是不易之例。而昨今。偕來史官書啓中。大臣所住處。旣果川云爾。則不以狀啓封發。已乖格例。政院之每每矇然捧入。亦難免不審之失。史官拿處。承旨推考。
정조 6년
金宇鎭啓曰。房望朝已點下。尙不頒布。當該中官司謁。發牌立庭。掩置委折。査問以啓事。命下矣。問于當該中官司謁。則中官高賢喆以爲房望下後。卽爲出給于差備中官金應德矣。其間遲滯委折。未能詳知云。司謁太命喆以爲。左副承旨詣閤後。房望筒始爲出來。故其時果爲目見別監。卽受望筒。傳于政院。差備內遲滯之狀。亦不得知之云矣。敢啓。傳曰。知道。
정조 6년
以掌令安鼎大上疏。傳于金宇鎭曰。自有言疏以來。可謂罕覯。特軫尊臺閣之義。雖不得不賜批。告君之辭。何不致愼至此。此係申禁前疏章。姑不處分。而本事何等至重至大。不忍言不敢言之事。則以如許荒說俚談。隨衆紛聒。殆若戲劇者然。奚但爲臺臣慨惜而已。重爲朝廷恥之也。原疏。勿爲頒布。
정조 6년
以洪忠兵使元厚鎭狀啓。傳于金宇鎭曰。此應旨狀啓乎。設弊報牒乎。文字言語。俱極駭然。況於飭敎之下。尤焉敢如是無形。此狀啓。自政院卽爲還下送。其儱侗委折。爲先査問該兵使處。
정조 6년
金宇鎭。以吏曹言啓曰。今此纛所祭獻官。以訓鍊都正李漢昌。行副護軍徐有大實預差啓下矣。俱有公故。以行副護軍李廷壽付標。而謂有身病。尙不出齋。不得已以行副護軍李達秀。改何標以入。而李廷壽則享官稱病。極爲未安。本曹請推之外。無他可施之罰。何以爲之。敢稟。以吏曹草記。傳于金宇鎭曰。當初差擬。已料其老難將事。今以彼之不得出者。乃反歸咎於彼焉。事之悻悻。孰甚於此。望單之四改付標。前所未有。況法典內耆社臣。勿差祭官。年之多少。文武何異。以此以彼。該曹擧行。極甚矇然。此等草記。何可捧入。與兵曹草記捧入承旨。竝捧現告。爲先推考。草記還給。銓官從重推考。後更有此等之弊。難免重勘。以此政院嚴飭。
정조 6년
金宇鎭。以備邊司言啓曰。摠戎廳逋欠磨勘摠帥捧現告。今日內草記論勘事。命下矣。問于該廳。則舊逋二百四十五石。始發於己亥年李柱國爲摠戎使時。其後徐有寧爲摠戎使時。又出一百四十七石。仍爲磨勘於遞等之際。新逋三千二百四十八石。在於昨冬捧還時。磨勘於今番修啓時云。前後摠戎使徐有寧李柱國。竝令該府。拿問勘處。何如。傳曰。取見續大典之守穀物虧欠條斷例。有曰米七十石以上。該官削職。庫子爲奴。吏屬杖流云云。元無竝與監兵使論罪之文焉。惟此該營逋穀。一則管城穀。一則禁倉穀也。城有城將。倉有倉監。律文中該官云云。正擬此輩。而草記中此一款。未免見漏。更爲論理稟處。外方則只論守令之罪。不及監兵使。而京營事體自異。惟其該營帥不察不飭之失。不可無別樣警勵之擧矣。且京營豈有逋欠。若能督捧於勘簿之時。可謂都無事而爲摠帥者。不此之爲。任其積逋之未捧。致令有此登聞。前後摠帥事。萬萬寒心。又按法典。南北漢軍餉未畢捧者守臣罷職。此或爲旁照之一端。而旣曰逋穀云爾。則猶與未捧稍間。準此律加一等。前摠戎使李柱國徐有寧。竝施削職之典。本營釐弊在所不已。令新除摠戎使。着意收殺事。自廟堂嚴加另飭。可也。
정조 6년
又以備邊司言啓曰。本司草記批旨內。傳曰。取見續大典典守穀物虧欠條斷例。有曰米七十石以上。該官削職。庫子爲奴。吏屬杖流云云。元無竝與監司論罪之文焉。惟此該營逋穀。一則管城穀也。一則禁倉穀也。城有城將。倉有倉監。律文中該官云云。政擬此輩。而草記中此一款。未免見漏。更爲論理稟處事。命下矣。不察不飭之摠戎使。旣已論勘。則典守糶糴之城將倉官。宜被當律。而昨日草記。未及擧論疎漏之失。臣誠惶恐。逋欠各年條管城將。令該府捧現告。考律勘處。倉監則與朝官有異。削職之律。非所可擬。令該曹旁照擧行。庫子該吏。亦令該曹。分等照律之意。分付。何如。傳曰。如是分等酌處。始可合於律文。依此擧行。可也。
정조 6년
又以備邊司言啓曰。今因全羅前兵使李東燁。軍兵弊瘼狀啓。兵曹屬忠順忠贊忠壯衛及勳府屬忠翊衛納布中。兒番名色。自廟堂詳査委折。今日內論理草記稟處。他道亦有此等之例與否。一體査奏事。命下矣。依傳敎。問于兵曹及勳府。則皆以爲兒番名色。其來已久。創始年條。末由考出。而咸鏡一道外。七道皆有之。都合元數。兵曹則爲四百七十四名。勳府則爲四百五十七名。而每名收布半疋云。蓋出身之支屬。勳蔭之子孫。名之以忠順忠贊忠壯忠翊。排其番次。列于侍衛者。亶出於重科酬勳。榮及後世之意。而及乎防番徵布之後。渾室之計口盡充。役甚良丁。一年之逐朔上納。布類騎兵。民情所在。冤苦無比。而轉以至於年纔十一。身納半疋。齒僅五六。名編都目。實是他軍伍之所未有者也。科蔭遺裔。尤所當恤。而黃口例禁。亦獨不及。如是而何望其弓馬之盡技。緩急之效力乎。今此聖敎中。殘忍之諭。釐正之命。德意譪然。逈出尋常。凡在瞻聆。孰不欽仰。壯丁所納。係是防番之布排番未罷之前。有難輕議。而至若十一歲至十五歲徵布。唉彼垂髫稚兒。旣無入番之事。獨徵防番之需。揆以事面。已極無謂。而末流之害。致有五六歲編案之境者。誠萬萬矜惻。亟令各該司。劃卽釐革。其所給代之資。詳細講確。往復廟堂。以爲從長區處之地。何如。傳曰。允。防番之式。排番之規。竝與收布名數。應役員額。令該府該曹。一一溯考。曹在府上。謄錄速卽報來。自本司詳査設施委折草記。更待下批。從長釐正。可也。
정조 6년
又以兵曹言啓曰。明日景慕宮酌獻禮時。本曹郞廳侍衛及各差備。不可不備員。而正郞鄭致淳。移拜正言。佐郞吳泰賢在外未肅拜。無以推移。佐郞吳泰賢。今姑改差。其代與正郞一員有闕之代。令該曹在京無故人。口傳差出。以爲備員之地。何如。傳曰。允。
정조 6년
李在學。以兵曹言啓曰。今正月二十一日。景慕宮動駕時。本曹補把京畿驛馬十五匹。依例入把之意。分付本道。何如。傳曰。咫尺之地。故軍兵一竝除省。則畿驛馬入把。焉用爲哉。此判書新除之後。徒循胥吏之言乎。草記勿施。
정조 6년
又以訓鍊都監言啓曰。本局中軍徐有大。纛所差祭。而該曹連以改付標爲難云。動駕隔日。挾輦軍點考與參陣。不可以兼將擧行。祭官改付標之意。分付。何如。傳曰。允。
정조 6년
又以訓鍊都監言啓曰。本局軍色從事官鄭東浚呈狀內。動駕隔日。病勢萬無起動之望。而代色陣參。極涉惶悚云。實病旣如此。則今姑許遞。何如。傳曰。允。
정조 6년
又以訓鍊都監言啓曰。明日景慕宮擧動時。內外各處及其本營入直軍。量宜除置出用事。自兵曹節目。啓下矣。金虎門軍八十五名。弘化門軍八十五名。集賢門軍四十名。廣智營軍四十五名。北營標下軍三十五名。軍餉色軍十五名。新營軍二十五名。下都監軍三十名。各其將官。率領赴陣。屛門把守及閑曠處禁雜人次。南營馬軍四十五名定送。而竝待標信出用。還宮後還入直之意。敢啓。傳曰。知道。
정조 6년
又以禁衛營言啓曰。今二十一日。景慕宮擧動時。依兵曹啓下節目。銅龍門入直鄕軍一百十四名內。二極建陽銅龍等三門。各留十名。元入直將官領率。仍把西營入直鄕軍四十名。新營入直京標下軍二十八名。鄕軍三十七名內。各除營直三名。各該將官領赴訓鍊都監都領陣。宮墻頹圮諸處。只留牌將。另飭巡察。左邊屛門十一處。入直騎士二十五人內。除營直二人。與南營入直馬兵。分排把守。而竝待標信擧行。還宮後。還入直之意。敢啓。傳曰。知道。
정조 6년
又以御營廳言啓曰。今正月二十一日。景慕宮擧動時。依兵曹節目。東營入直步軍六十名內。營直四名除。實五十六名。集春營入直步軍五十名內。營直二名。集春門直二名除。實四十六名。新營入直步軍一百九名內。營直十四名除。實九十五名。各邑京標下軍二十四名。各其將官領赴訓鍊都監都營陣。宮墻把守諸處。只留牌將。而至於集春門南邊第二把守處。則旣以出番軍添入。依前仍把。屛門把守。則東營入直騎士二十五人內二人。該番將領率。仍直其餘二十三人除出。嚴飭定送。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 6년
又以義禁府言啓曰。連値齋日。時囚姑爲保放。過齋後。捧供以聞事。命下矣。時囚罪人朴順陽任觀周李恒林金敍九等。竝依下敎保放之意。敢啓。傳曰。知道。
정조 6년
記事官金夏璉書啓。臣以隨往仍留之意。連爲馳啓。而今日亥時量。祗受後來史官趙錫晦所傳聖諭。仍爲傳諭于果川地露梁日休亭議政府右議政李徽之所住處。則以爲臣敢陳肝膈之懇。冀蒙體諒之恩。伏奉疏批。繼承聖諭。諄諄懇懇。若慈父之詔迷子。誨以去就之義。而慨情志之莫孚。勉以靖鎭之道。而俾時艱之用濟。至慮江干之栖屑。乃以念念不置爲敎。臣雖至愚且迷。亦有一分秉彝。則豈無感悟改圖之心。未遑自恤其躬。竭蹶以趨。無負我殿下申諭之至意。而第念身名戮辱。情地危蹙。追思而魂猶悸。欲起而顔先厚。中夜撫躬。只有涕淚。噫。臣以無似之姿。濫受不世之遇。曾未有萬一之報。投跡荒江。屢犯違逋。迷不知變。豈其情也哉。誠以人言可畏。而庶幾免放肆之罪也。瞻望雲天。終南已遠。日多戀闕之誠。只自感祝而已云矣。臣旣承偕入之命。姑爲仍留之意。敢啓。傳曰。知道。此敦諭。爾其更爲傳諭。期於偕來。屢日伸諭。不憚煩複。是豈予可已而不已耶。卿之前書啓。輒曰危怖也戮辱也。而予以鎭安爲務。則卿無危怖之可言。且已洞纔無餘。則豈有僇辱之可論乎。於斯二者。旣無一毫近似。則卿之今日處義。徒歸於傷分義而駭瞻聆而已。庶官猶不可爲。況卿位在三事。凡有去就。爲百僚式乎。卿若念及於此。想必不踰時而造朝。予何多誥。卿其深諒。
정조 6년
記事官金夏璉書啓。臣敬奉敦諭。傳諭于果川地露梁日休亭議政府右議政李徽之所住處。則以爲臣跧伏江舍。只願早被違逋之誅。不意敦諭又降。反覆敎誨。指示臣可進之義。諭以予以鎭安爲務。卿無危怖之可言。洞辨無餘。則豈有僇辱之可論。末又責臣以處義。徒歸於傷分義而駭瞻聆。臣於是尤不勝惶悶震迫。抑有可以仰復者。惟我殿下。雖盡鎭安之方。人心世道。如彼危險。曲枝之驚。虛砲之懼。常在于中。臣安得以徒恃恩眷。不思所以避駭機而謝榮塗乎。殿下以日月之明。洞燭蒼蠅之構棘。昭晣彼誣辱而嚴勘之。洗滌臣滓穢而眷遇之。臣於是感激。圖報之誠。雖赴湯蹈火。固何敢辭。而顧臣廉隅。慙恧赧赧之心。實難事往而自忘。方欲鑽地以入而不可得。復豈有抗顔朝堂之勢乎。屢違召命。偃然不動。其爲傷分義之罪。固當萬戮猶輕。然念分義雖重。而廉防亦不輕。此臣所以不敢爲冒進之計者。情窮勢戚。不知所云。而王人來守荒江。徒傷國體。臣心之不安。又添一罪。亟命召還。千萬顒祝之至云矣。臣旣承期於偕來之命。姑爲仍留之意。敢啓。傳曰。知道。爾則姑爲入來。
정조 6년
敎摠戎使李昌運書。王若曰。掌御營之兵權。師旅難以煩於老將。授摠帥之戎柄。王畿蓋欲資於英才。惟簡在心。庸付熟手。惟卿。家本儒素。業專鞱靲。襲勳府而坐戎坦。名譽不替於內外。踐七州而典四閫。聲績尤著於西南。所前日歷試也專。故此時委任者大。眷彼畿服重鎭。莫如摠戎一廳。制閫權如諸道兵營。奚但責任之甚重。參廟謨同兩局大將。實亦體貌之不輕。惟其倉厫蓄積之多。實爲國家陰雨之備。春糶秋糴。非無法意之申嚴。吏竊民逋。奈多宿弊之難去。念釐正及時之務。惟老鍊捨卿伊誰。玆授卿以摠戎使。卿其克恢壯猷。毋替隆寄。繕戎修堞。豈但壯鎖鑰之方。分舊歛新。須盡實府庫之道。亭登洗劍。固圉之雄圖宜先。臺瞻練戎。服衆之宏略是勉。故玆敎示。想宜知悉。知製敎李顯模製進。
정조 6년
眞寶幼學權兌昌疏曰。伏以臣等。生長草野。以至微至賤之士。敢陳芻蕘之言。如是妄獻于天門者。極知僭踰之罪。然今我聖上。躬親庶政。以不廢困窮爲務。而惻然矜憫於民事。渙發德音。十行天札。頒告中外。坊谷庶務之得失。民事之困窮。咸令輻輳。欲使飢者復飽。窮者更蘇。則德甚大也。恩至渥也。扶杖往聽。感淚爭揮。咸願少須臾無死。以見德化之盛。則天地好生之心。爲如何哉。伏以臣等愚蠢莫識。伏未知朝廷事體之如何。八道物情之如何。而惟以臣等所居之邑。眞寶之弊瘼。實所罔涯之狀。畢陳所蘊於天地日月之下。伏願聖上。特垂矜憐而深察焉。所謂弊瘼。不一不二。則人之有言者。孰不欲赴訴於天門。以爲大變通。然後庶幾望奠居之樂哉。然天門極嚴。野言恐有越分之僭。則徒爲飮恨愁苦。長作聖世中廢民棄氓者久矣。何幸今者。化門大闢。言路廣求。此誠眞寶之民再生之秋。而天日猶照於覆盆之中。太陽尙臨於陰崖之下矣。哀我眞寶。北界英陽禮安。東連寧海盈德。南限靑松。西接安東。中筒大路。可謂東海要衝關防之地。而維昔分區定界之日。畫地褊小。封疆甚窄。官府四方。不過十里。北朝英陽日月山之大水。東流寧海泣嶺之巨川。南受靑松周王山之險灘。則山水會同處也。元無五里之野。三里之原。而庚子案量。至於一千七百餘結。則當時主事之員。㥘於均田使執總之威令。徒知目前逭罪。不慮將來弊端。打量地盡之外。溪流江潭之處。山腰峽頂之地。量付作結。號謂量陳量川者四百餘結。則平地之等高卜多。可知也。其後六十餘年之間。屢經巨浸。陵谷易處。大江之浦落。小溪之覆沙。山田之陳荒。人家之漂沒者。不知幾許結矣。當今結數。止爲八百五十一結。而或無田形六里靑山之地。以實執卜。則誤抄之奸。疊錄之冤。侵及於無知常漢。陳起無常。災實相蒙。則愚氓之欲辯而不能辯。白地之稅。間多有之。力農之家。一年辛苦。竭力農作。一畝所收。猶未足一畝卜價。故農夫缺望而不肯耕。有價者畏卜而不肯買。其實則以楊州下下之土。爲冀州上上之賦也。民安得不困窮哉。今雖承改量之朝令。民情恐其比前庚子。不減總數。則徒費民財。未蒙減等減卜之實效。疑懼趑趄。遷延不斷。民心之冤憫。到此極矣。褊小殘邑。等高卜多之弊瘼。此其一也。人戶不滿一千三百戶。而其中班戶校院奴婢戶驛戶官奴婢戶。無依鰥夫寡女。籍後逃故之戶。其數夥然。軍夫應役之民戶。僅纔三百戶。而御營正軍二十名。資保二十一名。上納保四十五名。禁衛正軍八名。資保九名。上納保二十四名。別破陣保一名。兵曹納騎兵二名。步兵十六名。禁保三十五名。砲保三十五名。京驛保二名。工曹匠人三十名。樂工保四名。烽軍百名。監營水鑯匠人五名。水營分防軍六十名。竝保三十二名。水軍十六名。武學十六名。釜山鎭炭射夫一名。安東鎭束伍軍八十四名。束伍保八十四名。別隊二名。保四名。官匠人四十名。修繕軍二十名。良軍官三十名。聖廟守直軍四十名也。則一身兩役。私賤難免。班戶之難勘。猶尙如此。矧乎民戶之尤爲難勘者哉。白骨之徵布。黃口之簽丁。實非土主之罔上欺民。而旣有邑名而後。不得不充額。則勢固然矣。雖有能榦忠信之良吏。亦末如之何。則邑事生梗之端。民事困苦之憫。爲其弊瘼。此其二也。邑殘民小。最爲難勘者。春秋還穀。小米三千餘石。太四千三百七十五石。粟四百二十石。木麥二千二百五十六石。眞麥三百四石。皮牟八千六百二十七石也。則一結所受。迨至三四十石。一戶所食。將近十餘石矣。自食其力之民雖盡辛苦力農之不暇。地之所出。猶不及於卜價之應役。況且何優於多石之還上乎。莫重國穀。官不可以不捧。民不可以不納。則有田者。賣其田而不足。有牛者。賣其牛而不及。甚至於斥賣釜鼎。而亦未充納數。桁楊所及。逃散爲命。則徵族徵隣。景色愁慘。疾痛困窮。孰有加於此哉。況且庚子年十一月。北倉燒燼穀三千一百十五石。已成灰炭者。分給於民間。而元無形殼。全未一粒之可食。故卽受卽棄於其處。則徒爲載錄文書而已。可謂白地徵納矣。今此災歲。豈無雪上加霜之歎乎。諺云弱馬負重。不勝必蹶。民少還多。正謂此類也。伏未知虛殼之木麥。不實之皮牟。雖當倉卒之變。無以爲緊於國家之需用。而亦不爲窮民救活之資。徒爲是邑之民弊。則爲其痼弊痼瘼。此其三也。邑運否塞。自甲午至辛丑八年之間。土主之交遞者。九易新舊。則送舊迎新之費。十八次酬應。幾至萬餘金矣。是豈十室之邑。所可堪當。是豈災歲之民。所可堪當哉。送迎往來之下人官隷之責。則本是貧殘之類。萬無自當路費之勢。犯用糴穀。便成逋欠。而當納之時。徵捧於渠之一族之弊。轉及於村民。騷撓移避之患。亦多有之。邑城之爲渠族類者。間多移避。故城底之閭閻。零星無比。山谷之村家。十室九空。此弊亦爲不少。則官不官吏不吏民不民之弊瘼。此其四也。其他雜弊者。上納官納土産物産之價。旣無掌面之民人。故分徵於一邑之民人。統營監營兵營水營之納。亦無掌役之匠人。故遍捧於一邑之民人。而納上之際。上使亞使人情無數。都廳作求請絡繹。無月不捧。無日不納。則奔走道路。不分晝夜。困窮之弊極矣。雜役煩重之弊瘼。其此五也。其餘細微之侵困。又有無窮底弊端。恐有煩瀆之誅。不可一一陳達。而哀我眞寶之地。均是吾王之地。哀我眞寶之民。均是吾王之民也。而不沾聖澤於遐遠之隅。自阻廢棄於化育之世者。豈無慨恨冤鬱底懷耶。古語曰十子之父母。惟病子憐之。哀我眞寶之民。今爲聖上之病子。則哀之憐之道。其不在於從長變通之機乎。伏願聖上。特軫殘邑之形勢。減其等卜田結之總計。使斯民肯農力作。俾無土地陳棄之患。除其軍丁之額數。移送于殷富之邑。亦無莫重失伍之患。蠲其皮牟木麥不緊之還穀。依國典定價作錢。永減眞寶無窮之弊瘼。則逃民自歸。流戶還接。將復見一區殘邑蔚然振起。則非但眞寶之幸也。抑亦八路之幸也。伏願聖上裁度焉。省疏具悉。疏辭。令各該司稟處。
정조 6년
掌令安鼎大原疏未下。省疏具悉。
정조 6년
壬寅正月二十日辰時。上御誠正閣。右承旨李在學。左副承旨金宇鎭。假注書趙衍德。記事官曺喜有。記注官金鳳顯。以次進伏訖。上曰。右相今番敦諭。當以亞卿出送敦諭。諸承旨更爲製進。可也。上曰。右承旨之文識該博。極甚嘉尙矣。宇鎭曰。果然矣。命退。承史以次退出。
정조 6년
壬寅正月二十日酉時。上御觀物軒。前二直提學入侍時。前二直提學徐浩修。左承旨徐有防。記事官趙典鎭。兼春秋金鳳顯。別兼春秋徐龍輔。以次進伏訖。上曰。咸平縣監內移望。已爲勿施。而俄者混下云。勿爲頒布。新除諸臺。必多在外。竝許遞。今日政更爲差出。而亞堂出去。三銓擬望以入之意。分付。賤臣承命出回入進伏。上曰。金虎門仍留。政廳下人。出去後閉之。兵判則除拜多日。只爲一政。更不爲之。兵批如有窠闕。今日政差出之意。分付。賤臣承命出。諸臣以次退出。
정조 6년
行都承旨嚴璹藥院進。左承旨李在學坐。右承旨趙時偉坐。左副承旨金宇鎭坐。右副承旨李世奭坐直。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
大駕詣景慕宮。入齋室後。奎章閣政院玉堂藥房口傳問安。答曰。知道。
정조 6년
金宇鎭啓曰。凡於鄕外傳諭時往還。俱有肅拜。而昨日兵曹參判李𡊠。以敦諭出去。而不爲下直。事甚未安。推考警責。何如。傳曰。允。
정조 6년
趙時偉啓曰。禁衛大將李敬懋。摠戎使李昌運。今方受香出去矣。所佩命召及密符。來請還納。何以爲之。敢稟。傳曰。仍佩往來。
정조 6년
又啓曰。禁衛大將李敬懋。仍佩往來事。命下矣。將兵之任。不可無一刻摠察之人。何以爲之。敢稟。傳曰。訓鍊大將兼察。
정조 6년
又啓曰。禁衛大將。以訓鍊大將兼察事。命下矣。訓鍊大將具善復。卽爲牌招。聽傳敎。何如。傳曰。允。
정조 6년
傳于趙鼎鎭曰。侍衛軍兵毛具。
정조 6년
傳于金宇鎭曰。禮房承旨。馳詣受香所。奉審摘奸以來。
정조 6년
大司成前望單子。入之。徐有防落點。
정조 6년
承旨前望單子。入之。趙時偉落點。
정조 6년
傳于趙鼎鎭曰。承旨房仍。
정조 6년
傳于趙鼎鎭曰。左副承旨。入侍。
정조 6년
有政。吏批。判書金鍾秀在外未肅拜。參判金文淳進。參議沈念祖進。右副承旨李世奭進。以李惠祚爲司諫。尹在德許晊爲持平。趙錫穆爲獻納。李泰永柳翼之爲正言。
정조 6년
兵批。判書鄭好仁進。參判李𡊠病。參議沈有鎭病。參知柳誼入直進。同副承旨趙鼎鎭進。無政事。
정조 6년
備忘記。朝筵諸大臣云云。與予意無甚異同。其在敬禮之義。豈無體諒之道。況今逬處鄕外。列邑輪供之弊。亦係民瘼。恐添大臣不安之一端。許副辭懇。實啓進身。右議政李徽之。今姑勉副。
정조 6년
以大臣置處政事取稟。傳于李世奭曰。當日爲之。
정조 6년
趙鼎鎭。以吏批言啓曰。右議政李徽之勉副事。命下矣。當爲置處。而本曹無相當窠。依例送西之意。敢啓。傳曰。知道。
정조 6년
備忘記。朝因領府事言覺得矣。許多編配。安知無如洪重仁者乎。且法已行矣。向以猥濫呼訴事。發配人竝放送。此後此等之類。本曹懲治草記。雖或蒙允。必於發配時。以擬考律配何地之意。更爲草記。待判下擧行。仍令永爲定式。
정조 6년
傳于趙鼎鎭曰。領議政待開門命招。
정조 6년
趙鼎鎭啓曰。明日卜相事。命下矣。政官待開門牌招。開政。何如。傳曰。允。
정조 6년
又以兵批言啓曰。右議政李徽之。勉副送西矣。當爲隨品置處。而領中樞一窠。判中樞二窠。他大臣今方見帶。依例從座目。加設判中樞。下批之意。敢啓。傳曰。知道。
정조 6년
吏批。再政。李頤祥爲校理。李宗燮爲京畿都事。
정조 6년
兵批。再政。以李敬懋爲兼訓鍊都正。朴師郁爲僉知。判中樞李徽之。副護軍李身晦趙榮弼奇彦鼎。副司直金履素李延伋朴趾慶鄭彦郁韓栐李有白鄭福煥李鼎揆尹尙東。副司果鄭致淳金寅燮權坪崔炟姜彝正金峙默。
정조 6년
備忘記。勉副卿至懇。一則爲卿。二則爲卿。卿到于今。義急叩謝。何論遜讓。況今畿縣供億之弊。日滋一日。卿之處廊廟也。惓惓爲民之誠。予所歎服。迺者因卿之故。貽民之瘼。不諗卿心安乎未去就之義。無關於所處之遠近。民國之憂。奚間於自己之進退。前夕敦諭。已有云云。而今於偕來之行。不能以他語易之。更爲卿誦之。誠以玆事。實爲目下第一義也。卿須諒之諒之事。史官傳諭于前右議政。與之偕入。予方整衣以竢之也。
정조 6년
趙鼎鎭。以義禁府言啓曰。記事官金夏璉。拿囚之意。敢啓。傳曰。分揀放送。
정조 6년
又以義禁府言啓曰。因備邊司草記。逋欠各年條管城將。令該府捧現告。考律勘處事。命下矣。庚子條逋欠管城將閔義爀。今方待命。卽爲拿囚之意。敢啓。傳曰。知道。
정조 6년
兵曹參判李𡊠書啓。臣於本月二十日。伏奉聖敎。馳往傳諭于果川縣下北面甕幕里議政府右議政李徽之所住處。則以爲臣之情勢。豈有一毫可進之道。而以殿下平日眷遇之念。不欲遽然捨置。構捏而辯釋之。滓穢而洗滌之。恩諭連降於荒郊殊私。至遣以宰臣。負罪賤臣。何以得此於聖明。只自感泣。不知所爲。噫。臣以釁累之跡。放倒廉隅。冒進政堂。董正百僚。則人將指笑曰。彼夫也所遭。何如。而忘廉貪榮。不思自靖之義。敢據具瞻之地。彼旣不恤其身。何以董率他人云爾。則臣亦無以自解。而亦何能仰補聖化哉。顧今處義。只願謝絶榮塗。屛居荒江。時與野老。歌詠聖德。是亦塵刹之報也。王人往來相續。官民奔走不息。貽弊畿邑。誠如聖諭此固臣之罪也。而其亦聖明之所可軫念處。特許臣斥退之懇。而無復有勉出之命。則邑弊休而臣願副矣。日夕瞻天顒祝之至云矣。臣則自此直爲復路緣由。詮次善啓向敎是事。
정조 6년
吏曹參議沈念祖疏曰。伏以臣於內閣直中。伏承三水府使口傳擬入之命。而繼又下三司陞品人通融備擬之敎。臣於是。有不敢晏然承當者。邊地之加資。三司之陞擬。俱非次堂所可替當者。揆以銓法。恐無已例。玆引短章。敢陳難冒之義。乞寢成命。以存公格。千萬幸甚。臣無任屛營祈懇之至。答曰。書出疏槪。可也。時迫曉鐘。冒呈辭疏。大關後弊。寧有此等法綱。近來朝臣慢忽。率皆若此。如有一分嚴畏之心。有此擧措乎。懲勵之典。宜從邇臣始。吏曹參議沈念祖上疏還給。三水府使見窠除授。當日辭朝。
정조 6년
壬寅正月二十一日申時。上御誠正閣。左副承旨金宇鎭。假注書趙衍德。記事官曺喜有。記注官金鳳顯。以次進伏訖。上曰。今日坐直承旨誰也。宇鎭曰。右副承旨伴直矣。上曰。右承旨。以新除承牌之人。何不坐直乎。宇鎭曰。適有事故。已爲申退矣。命退。承史以次退出。
정조 6년
壬寅正月二十一日初更。上御誠正閣。右副承旨入侍時。右副承旨李世奭。記事官趙興鎭。兼春秋曺喜有。記注官金鳳顯。以次進伏訖。上命書傳敎曰。明日晝講爲之。又命書傳敎曰。未下直守令。皆令明日辭朝。命退。承史以次退出。
정조 6년
行都承旨嚴璹藥院直。左承旨李在學坐。右承旨趙時偉坐直。左副承旨金宇鎭坐直。右副承旨李世奭坐。同副承旨趙鼎鎭坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
趙時偉啓曰。卽者應敎朴天行。副修撰洪文泳。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 6년
傳于趙時偉曰。下直守令。晝講。同爲入侍。
정조 6년
以賓廳卜相單子。傳于金宇鎭曰。加卜。
정조 6년
金宇鎭啓曰。領議政徐命善。有稟達事。來詣請對矣。傳曰。入侍。
정조 6년
金宇鎭啓曰。領議政徐命善。有稟達事。更爲請對矣。傳曰。昨夜取見枚卜錄。似此前例不一而足。況於俄筵。多般開譬。而卿之又此辭遜。胡乃避嫌太過。予意已定。有難遽改。然旣請晉對。卿須入侍事。賓廳進去承旨傳諭。
정조 6년
以賓廳加卜單子。傳于金宇鎭曰。加卜。
정조 6년
卜相加卜洪樂性。加卜李福源。
정조 6년
有政。吏批。判書金鍾秀在外未肅拜。參判金文淳進。參議沈念祖進。左副承旨金宇鎭進。以李衍祥爲兼判義禁。奇彦鼎爲軍資正。李百享爲禮曹正郞。左議政洪樂性。右議政李福源。承文都提調二單洪樂性李福源。奉常直長單洪。
정조 6년
兵批。判書鄭好仁病。參判李𡊠病。參議沈有鎭病。參知柳誼入直進。右承旨趙時偉進。無政事。
정조 6년
以偕來史官仍留狀啓。傳于李在學曰。大臣旣欲竢間登途。史官先爲上來事分付。
정조 6년
傳于趙時偉曰。坐直承旨。入侍。
정조 6년
以先農壇祭官單子。傳于趙時偉曰。日前以齋官事。飭敎。何如。則今此望單。極可駭眼。且況先農壇享。事體自別。以宗臣蔭宰及老病人塡差。該堂所爲。太莫曉也。政院之矇然捧入。亦難免不職之責。承旨推考。該堂處爲先問啓。
정조 6년
趙時偉。以弘文館言啓曰。新除授校理李頤祥。時在京畿廣州地。經筵入番事緊。請斯速乘馹上來事下諭。傳曰。依啓。
정조 6년
李在學啓曰。應敎朴天行。副修撰洪文泳牌不進罷職傳旨今方捧入。而玉堂上下番俱空。事甚未安。副校理李顯模。修撰金翊休。副修撰尹行元。竝卽牌招。以爲推移入直之地。何如。傳曰。允。
정조 6년
以別監李杖春除下手本。傳于金宇鎭曰。除下後移刑曹囚禁。以待處分事。分付刑曹。
정조 6년
趙時偉啓曰。日前以齋官事。飭敎。何如。則觀此望單。極可駭眼。且況先農壇享。事體自別。以宗臣蔭宰及老病人塡差。該堂所爲。太莫曉也。政院之矇然捧入。亦難免不職之責。承旨推考。該堂處爲先問啓事。命下矣。問于吏曹參議沈念祖處則以爲。臣神識未周。奉職無狀。政注之乖當。已無可言。而以享官事。致勤嚴旨。亦已屢矣。差擬之際。豈敢一毫容忽。而只緣農壇享事相値。事體雖重。未及詳審。分排先後。只憑當次。致有此問啓之命。其不能擇差之罪。無所容逃。臣誠惶恐隕越。罔知所對云矣。敢啓。傳曰。知道。往則不諫。來或可追。此後使之惕念擧行。至於政注之乖當云云。可謂題外之說。此銓官方爲抄啓試官。而今於數行答對。多道不緊剩語。如此而但摘試劵之疵累。能無忸怩之心乎。俾究魯論躬自厚章也。
정조 6년
傳于金宇鎭曰。除拜之下。不卽肅謝。極爲駭然。況以北邊守令文武交差之法。使之申明擧行之事。纔於備局覆啓。有判下之敎。三水府使元宇鎭。爲先改差。稽謝之罪。令該府勘處。本府使未差之代。亦令該曹。文臣中口傳擇差以入事。分付。
정조 6년
傳于金宇鎭曰。三水府使。以三司陞品中。通融擇擬。令在直銓堂擧行事。分付。
정조 6년
金宇鎭。以漢城府言啓曰。嘉善朴道渙爲名者。卽凶逆聖國之妻娚也。渠雖無識。丙申以後。苟知一分畏法。則所當竄伏遐鄕。惴息不暇。而今乃偃處於城闉之內。列肆於都市之間。任意往來。略無顧憚。固已萬萬駭惋。況於曾前憑藉宮差。作弊多端。因其積年勒捧之冤。致有鄕民呼訴之境。究其罪狀。尤極可痛。又敢濫稱資級。腰懸牙牌。放恣無忌。一至於斯。此等凶孼之屬。決不可置之於京輦之下。卽爲移送秋曹。使之嚴勘遠配。何如。傳曰。允。卽其地爲奴事。分付。
정조 6년
金宇鎭。以摠戎廳言啓曰。本廳中軍李明運。與臣爲親兄弟之間。雖無法典應避之規。似有變通之道。改差。何如。傳曰。允。
정조 6년
又以刑曹言啓曰。因備邊司啓辭。摠戎廳還穀逋欠倉監。與朝官有異。削職之律。非所可擬。令該曹旁照擧行。庫子該吏等。令該曹分等照律事。命下矣。依傳敎。取考續大典倉庫條。有曰典守穀物虧欠者。米七十石以上。該曹杖一百流三千里。四十石以上。庫子杖一百流三千里。十五石以上。庫子杖一百徒三年。該吏杖一百。禁倉前書員全尙義所逋。爲一百四十七石。管城所前庫子韓雲瑞所逋。爲五十三石。韓龍瑞所逋四十四石。各杖一百流三千里照律。全尙義平安道宣川府。韓雲瑞慶尙道寧海府。韓龍瑞盈德縣。前庫子韓翼亮所逋。爲二十二石。杖一百徒三年照律。洪忠道丹陽縣。竝定配所。杖則收贖後。卽爲押送。前執事崔鎭翰所逋。爲十五石。杖一百照律收贖。前庫子李命厚所逋。爲四十三石。前書員卿之厚所逋。爲五十一石。前軍士李癸敦。前旗手朴德春所逋。各爲七石。而發刑差推捉。則俱已逃躱云。故移文該廳。問其逃走眞僞。則回移內。命厚等四人。還穀逋欠後。己亥年竝爲逃躱的實云。莫重還穀逋負之漢。不可任其逃匿而止。分付該廳及兩捕廳。使之刻期捕捉。依律勘處。倉監沈復之。受由下往于江原道原州地云。發關該道。待其捉來後。一體科罪。何如。傳曰。允。成命之下。焉敢逃躱。回移乎該廳事。萬萬駭然。所謂在逃四人。令左右捕廳及摠戎廳。一兩日內捉納。準本律加一等勘斷。而若或過限。不卽跟捕。寧有如許紀綱。捕將摠帥。難免重勘。自卿曹各別嚴勘。可也。
정조 6년
金宇鎭。以義禁府言啓曰。保放罪人任觀周李恒林金敍九等。還囚後捧供以入之意。敢啓。傳曰。知道。
정조 6년
又以刑曹言啓曰。昨日動駕時。江原道三陟居業武全佐翰。擊錚於衛外。故取考其原情。則本道列邑進上人蔘。春秋臘分三等奉行。而三陟蔘路絶貴。故三等人蔘中。十五斤作爲京貢。秋臘兩等二十七斤。則詳定外。每兩添價錢七八十兩式。殘民處收斂以用。故三陟之民。流離相續。添價之錢。請自營邑上下。進上魚藿。海夫專當。而營邑所用。亦爲收用於漁夫。故殘民難保。營邑所用。則請令營邑貿用。進上時濫外人情。更爲永革。而九邑中別定都會官。使之監封進上云矣。貢蔘一款。旣勤朝家軫恤之澤。海夫兩弊。不過營邑釐正之政。觀其論列。非關四件。而敢以莫重進上之事。肆然登聞者。民習所在。萬萬無嚴。原情勿施。自臣曹依新頒定式。照律遠配。何如。傳曰。允。所謂新頒定式。旣有分輕重之語焉。此而遠配。重於此者。當配彼地乎。定配人。以徒年擧行。
정조 6년
刑曹啓目。擊錚罪人咸昌居黃春光原情云云。依先朝受敎。爲先放送是白在果。所供如此。上裁何如判付啓。昨於輦路。目擊其光景是如乎。囚首跣足。涕隨聲下。不料遐土愚氓之篤於倫義至此也。在朝家孝理之情。豈無伸鬱之典乎是旀。況旀觀此原情。推以事理。訟官之決折。明知出於扶强抑弱兺不喩。設令彼隻。眞有可捷之端是良置。掘人墳塚。邦憲至嚴是隱則。焉敢挾勢豪橫。致令無告。有此裹足呼籲之擧乎。近來上言或擊錚。內而法曹。外而列邑。嫌其所謂士夫輩。罪狀之發露。凡係陳徹之事。種種有逞憤於此輩之弊焉。大抵民習壞悖。日甚一日。猥越布覬之類。非曰無之。而京外官吏之議讞也。倂與四件內事。無論曲直。必欲置落科。果何意義。朝家則以爲班習。不下於民習云爾。此後段。除尋常惕念擧行。無致摘發論罪之意。自卿曹嚴飭諸道爲有矣。此人乙良。更令該道伯。親執詳査。狀聞爲旀。當初地方官及査官段。旣未公決。從又肆憾。至以擊錚人一族。盡編軍役者。究厥所爲。萬萬無狀。此則一邊之言。雖難偏聽。私掘人勿問。亦可謂無根之說乎。以此以彼。難免重繩。竝只拿問定罪次。亦令指名現告後稟處爲稱。仍令道伯。此一段。一體嚴査狀聞爲旀。定配是如爲在。黃河潤姑令保放。以待結末事。分付爲良如敎。
정조 6년
禁府啓目。順天前府使任觀周原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。繡啓囚供。胡乃太相矛盾。御史如非驟聽道路之傳是隱則。必是該倅。誤決訟理而然者是置。二者之間。不可不査實決折。令該道道臣。別般明覈。具由狀聞後。稟處爲良如敎。
정조 6년
又啓目。海南前縣監金敍九原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。前發之罪。特從含垢之意。付之令前。姑不重勘。渠誅求染指之事是去乙。繡啓論列又如此。其矣居官不職。益無所逃。各別嚴處。在所不已。金敍九段。從重勘律爲良如敎。
정조 6년
又啓目。海南前前縣監李恒林原情云云。傳旨問目內辭緣。泛稱遲晩。刑推得情。何如。判付啓。事係人命。其矣發明之說。有難準信。令該道道臣。親執嚴査後。意見竝以論理啓聞後。稟處爲良如敎。
정조 6년
壬寅正月二十二日辰時。上御誠正閣。晝講。下直守令。同爲入侍時。特進官李衍祥。同知事李命植。參贊官趙時偉。侍講官朴天行。檢討官洪文泳。假注書趙衍德。記事官曺喜有。記注官全鳳顯。宗臣西春君燁。武官徐有和。長淵縣監韓光濟。郭山郡守高雲瑞。江西縣令洪秉文。振威縣令洪履健。以次進伏訖。上曰。臺諫有誰進參之人乎。時偉曰。今無詣臺之人矣。上曰。振威縣令。別無可問。先爲退去。製進應製。可也。履健承命而退。上曰。大臣入侍。賤臣承命出。與領議政徐命善。左副承旨金宇鎭。偕入進伏。上讀前受音訖。天行進讀孟子。自曰今有受人之牛羊。止他日見於王訖。上讀新受音訖。天行曰。此章文義。別無深奧。蓋孟子一言。而齊之君臣。擧知其罪。若推廣此心。則固當興邦。而終欠一誠字。不能繹而改之。故迺有無善治之名。若使有爲之君。做去誠字上工夫。則政令施措之間。必有做治之效。伏願聖上。益加留意於此等處焉。文泳曰。此章文義。上番雖已詳陳。而兩罪字。最有精神。齊之君臣。聞孟子之一言。能知其罪。若因此善端之開發。擴充天理之公正。則君無失政。臣無失職。將見一國之善治。而終不能繹改者。以其無自悔剋責之意也。不特齊王爲然。後來人君。初不知罪。厭然自掩。甚至於罪人罪歲。雖有善諷之言。亦無從悅之心。失政而不知悔。失職而不復悟。以致百世無善治之歎矣。此罪字。伏乞深加味看焉。上曰。經筵特進官。各陳文義。命植曰。守宰掌分憂之責。人君任代天之工。若令上下盡職。以得爲民之策。則雖當歉荒之歲。必無顚連之患。伏願殿下。必軫先事之慮。以圖方來之效焉。上曰。好矣。衍祥曰。玉堂經筵。旣盡文義。別無所陳矣。上曰。參贊官亦陳文義。時偉曰。臣亦無所陳矣。上曰。方有枚卜重事。姑停經席。可也。仍命撤講。命善曰。昨日勞動之餘。聖體。若何。上曰。一樣矣。命下直守令進前。長淵縣監韓光濟進伏。上曰。韓光濟果善爲矣。命善曰。旣經水使履歷。又得便養之邑。在渠實爲多幸矣。上曰。爾赴西邑。能盡尙武之政乎。光濟曰。臣雖才短。當令勸飭矣。上曰。頃以武備事。有所下敎。而大抵西土。自是用武之地。凡今守土之臣。必以主武賓文。作爲實政。則必有益效。向所謂若不從文。則莫知其親上事長之義者。儘不成說矣。命善曰。聖敎誠然矣。古則全尙武技。而今則率歸文業。遽作流弊。莫之可捄。是誠可悶矣。命植曰。臣曾按關北時。關南關北。俱有尙文之弊。不可不趁卽矯正。以盡用武之政矣。上曰。此重臣凡係廟剡之窠。幾皆擬薦。方伯曾經幾道乎。命植曰。經京畿慶尙洪忠咸鏡道矣。上曰。四道方伯。亦是罕有。而曾按嶺南時。能善爲矣。命善曰。然矣。上曰。兩南方伯。比他道較重。不可不擇差以遣矣。命善曰。聖敎至當矣。命光濟先退。郭山郡守高雲瑞進伏。上曰。爾於蔚珍。何能免中下而陞品乎。雲瑞曰。臣別無他政。而愛恤民生。竭誠進上矣。上曰。亦如前邑。必爲善治。可也。命雲瑞先退。江西縣令洪秉文進伏。上曰。以蔭官而曾經龍崗者。古有是否。時偉曰。臣曾任此邑時。考見先生案。則百年前或有除拜者矣。上曰。此人治績。果何如。命善曰。曾有善治之名矣。上曰。出典振威爲幾年乎。秉文曰。今至四年矣。上曰。是誰也。命善曰。故參判洪益三之子。致祥之曾孫矣。上曰。是致祥之奉祀孫乎。命植曰。然矣。命秉文先退。上曰。彼重臣向日疏辭。極涉太過。何其循襲傾軋之風也。命植曰。臣於蔡濟恭。素所相親。而罪關惡逆。則豈以相親。而不爲論斥乎。上曰。旣曰相親。而且無顯罪。則如是疏斥。尤涉過矣。命植曰。彼之罪犯。若是深重。大臣之懲討。如是峻發。則固當卽下處分。而日前都憲筵奏之際。不惟不允從。反降嚴敎。使言者。不敢復言。便以禁令爲敎。非但物情之有所未愜。臣等之心。不無有慨於聖明矣。上曰。今以道聽之說。何可驅人於罔測之科乎。命植曰。旣以傳聞云爾。則與道聽大有異焉。若以諉之於道聽。不賜勘斷。則凶徒逆孼。必復生心。伏願聖明。深憂而遠慮。以正典刑焉。上曰。曾謂卿頗柔善矣。不圖今日。若是乖激也。命善曰。重臣所奏。實出忠直。可見爲國之誠矣。時偉曰。伏聞所奏。果是苦心血懇矣。上曰。若無明案。而欲加之罪。朝著之上。豈復有完人耶。卿等之言。誠過矣。命善曰。旣以家人爲證。則其爲罪案。不啻昭然矣。上曰。右相旣發家人之說。而反被家人之名。尤極可怪矣。命植曰。雖大臣。若有罪過。則固當論勘。而今以濟恭之罪。輒曰不有明證。莫施當律。則世道人心。無以底定矣。天行文泳等曰。臣等。有區區所懷。而未登筵席。尙此耿結。今因蔡濟恭事。旣有言端。敢此仰達矣。臣等。以殿下之心爲心。殿下旣有不忍聞三字之敎。則孰敢發慼聖心之言。而只爲難於提說。竝與目下不可已之懲討。而設爲禁令。使不得言。則書諸靑史。傳之後世。其貽聖德之累。將如何哉。言者之言。或有不槪。則罪之斥之何所不可。而乃有此設禁之擧耶。請前日所下傳敎。卽爲還收焉。命植曰。此事關係至重。雖使定爲禁令。旣在三司。何可含意無言乎。況渠負犯莫大。前後諸臣之論列。罔非難赦之罪。而且今番前右相疏。亦曰傳聞。異於塗聽云。則其有傳之者聞之者。誠爲眞的。此而置之。其曰國有法乎。將恐逆孼廢施。擧皆闖然生心。其爲無窮之弊。當如何哉。儒臣亦在三司之列。而不爲聲討。只請收還傳敎。極爲巽軟。推考。何如。上曰。意謂卿老練。凡於事幾。或不至乖激云矣。今日奏語。大是所料之外也。玉堂推考事。不允。出擧條上曰。領相有何所奏而請對乎。命善曰。杖卜體重。非臣所可獨擅。故欲知聖簡有在。敢此求對矣。上曰。予亦莫知其誰某可合。而見今人才眇然之中。乖激成風。自近以來。人多被傷。未知枚卜何如人。然後可爲叶於物情也。命善曰。雖曰人才極乏。惟當自其中枚卜矣。上曰。卿之日昨所奏。謂以差過數三年。則當有可合人云。而何可退待他日乎。大抵先王朝登極後。至己酉爲六年。而卜相爲十四員矣。予於昨年。又爲六年。而卜相只止六人。比先朝猶不及其半矣。命善曰。果然矣。如臣庸才。忝居此位。見今人才。雖曰眇然。豈患無勝於臣者乎。上曰。昨夜考見枚卜錄。則果有傳敎命卜之事。而以予所量。不無偏重之歎。且有質言之嫌。未能歷擧矣。從前不無注意之人。而第今或有情理難强者。或有纔遭人言者。是可悶矣。相職非可以資歷先後。而古亦有詢玆黃髮之語。可以先取老成之人。而至若恬雅有素。文識優長。比古之儒相者。亦有之矣。命善曰。聖簡所在。可以仰揣。而臣之私心。實有不敢安者矣。上曰。予意已定。卿勿更言也。命命善先退。上曰。軍士房承旨及右承旨。來待靑陽門。可也。命退。諸臣以次退出。
정조 6년
壬寅正月二十二日午時。上御誠正閣。領議政請對入侍時。領議政徐命善。左副承旨金宇鎭。假注書趙衍德。記事官曺喜有。記注官金鳳顯。以次進伏訖。上曰。卿之固辭誠過矣。命善曰。俄見傳敎下者。私心實有不安。何敢唐突承當乎。固知煩聒之爲惶悚。而不得不更爲求對矣。上曰。予志已有完決。一則俄所云資歷已高老成之人。一則恬雅文識素著之人。眞是吾之相已定矣。曾在先朝。嘗以故重臣李喆輔。未及盡用之意爲敎。聖意蓋在於大拜。今日此重臣之枚卜。亦非偶然矣。命善曰。今承聖敎。臣何敢以區區小嫌爲言。而私心則終覺不安矣。上曰。卿言過矣。如此古例。非一非再矣。命善曰。下敎若是縷縷。臣當奉行。而兩重臣資望俱備。特出聖簡。則哲之明。實所欽仰。而重以爲國事幸甚矣。上曰。重臣中今無判金吾排望之人。從其久次。以爲陞品好矣。命善曰。見今從一品中。無故行公者甚少。判金吾排望。每患苟簡。平安監司金華鎭。行副司直李命植。合有陞擢之道。故敢達矣。上曰。依爲之。出擧條上曰。陞資兩重臣。不待傳旨批下。今日政卽爲擬入事。分付。仍命退。諸臣以次退出。
정조 6년
壬寅正月二十二日午時。上御春塘臺。訓鍊大將入侍時。訓鍊大將具善復。左承旨李在學。右承旨趙時偉。假注書趙衍德。記事官曺喜有。記注官金鳳顯。三水府使沈念祖。以次進伏訖。上命時偉。讀卜相望。落點訖。上曰。新卜後。當日卽爲敦諭乎。想有前例。注書卽爲知入。此望筒。仍傳于賓廳。可也。賤臣承命奉出回奏曰。考其前例。則新拜大臣呈疏後。以爲敦諭云矣。上曰。漢人牙兵數。至幾何乎。善復曰。爲七十一人。而牙兵外。亦有閑散人云矣。命漢人等入就庭中。上曰。爾等。凡爲幾家乎。漢人等曰。初以八姓人。入居義洞。而戶數昔繁今衰。其中或有出身者。或有閑散人矣。上曰。有武藝人。分行以立。其中有兩技單技人。亦爲分列以立。漢人等。以次序立。宣傳官李儒敬進前奏曰。兩技人十五人。單技人二十人。而其外皆是無技人云矣。上曰。今以爾等。欲爲試射。而適非其時。故姑不得試藝。其中無技人。預爲習藝。以待分付。可也。仍命退諸臣以次退出。
정조 6년
壬寅正月二十二日初更。上御觀物軒。坐直承旨入侍時。右承旨趙時偉。左副承旨金宇鎭。記事官趙興鎭。兼春秋曺喜有金鳳顯。以次進伏訖。上曰。鼎席久闕之餘。今日始爲枚卜。家國之幸。莫大於此矣。時偉等曰。聖敎至當矣。自今以後。三事之位俱備。實爲朝廷之幸。上曰。新右相旣無情勢。則似無巽讓之端矣。宇鎭曰。然矣。上曰。其病勢。近日則何如耶。宇鎭曰一向矣。仍命讀公事。時偉等讀奏訖。命退。承史以次退出。
정조 6년
行都承旨嚴璹藥院直。左承旨李在學坐直。右承旨趙時偉坐直。左副承旨申應顯未肅拜。右副承旨李世奭病。同副承旨黃昇源未肅拜。注書趙興鎭仕李祖承病。假注書趙衍德藥院直。事變假注書李顯道仕。
정조 6년
李在學啓曰。同副承旨趙鼎鎭。今日不爲仕進。卽爲牌招。何如。傳曰。許遞。前望單子。入之。
정조 6년
傳于趙時偉曰。吏曹參議沈念祖上疏捧納承旨。遞差。
정조 6년
以吏曹參議沈念祖上疏。傳于李在學曰。書出疏槪。可也。時迫曉鍾。冒呈辭疏。大關後弊。寧有此等法綱。近來朝臣慢忽。率皆若此。如有一分嚴畏之心。有此擧措乎。懲勵之典。宜從邇臣始。吏曹參議沈念祖上疏還給。三水府使見窠除授。當日辭朝。
정조 6년
傳于李在學曰。下直守令留待。
정조 6년
傳于李在學曰。軍士房承旨。入侍。
정조 6년
傳于趙時偉曰。試官及下直守令。同爲入侍。
정조 6년
吏曹。參議前望單子。入之。鄭志儉落點。
정조 6년
承旨前望單子。入之。申應顯黃昇源落點。
정조 6년
趙時偉啓曰。玉堂上下番俱空。已至經宿。事甚未安。未差之代。政官牌招開政差出。待下批牌招入直。何如。傳曰。允。
정조 6년
有政。吏批。判書金鍾秀在外未肅拜。參判金文淳進。參議未差。左承旨李在學進。吏批啓曰。判書金鍾秀在外未肅拜。參議未差。小臣獨政未安。何以爲之。敢稟。傳曰。仍爲之。以洪秉聖爲校理。尹尙東爲修撰。孟儒龍爲平安都事。
정조 6년
趙時偉啓曰。新除授修撰尹尙東。以前任此評事。時在北所。經筵入番事緊。斯速乘馹上來事。下諭。何如。傳曰。依啓。
정조 6년
又啓曰。副校理洪秉聖牌不進罷職傳旨今方捧入。而玉堂上下番俱空。事甚未安。未差之代。今日政差出。待下批牌招入直。何如。傳曰。允。
정조 6년
再政。李鼎揆爲副校理。姜彝正爲修樣。
정조 6년
傳于李在學曰。啓螺次知宣傳官具八柱。承傳宣傳官李晢。爲先汰去。今日政擇差。
정조 6년
傳于李在學曰。監察汰去之代。今日政差出。
정조 6년
兵批。判書鄭好仁進。參判李𡊠病。參議沈有鎭病。參知柳誼入直進。右承旨趙時偉進。兵批啓曰。黃海水使。今當差出。而擬望之人乏少。未準朔禁軍將。竝擬。何如。傳曰。允。
정조 6년
黃海水使田文顯金廷遇李邦五未落點。以李潤禧李元謙爲宣傳官。
정조 6년
以黃海兵使望筒。傳于趙時偉曰。首擬方在待勘中。末副或老病或奉親。交代時急。以本道水使擬入。待下批除朝辭。星火赴任。前授密符仍佩事。成送有旨及諭書。騎撥。分付。水使之代。亦令今日政擬入。
정조 6년
再政。以李潤慶爲黃海兵使。李潤禧爲黃海水使。
정조 6년
三政。宣傳官吳載重金樂純金明遇未落點。
정조 6년
傳于李在學曰。宣傳官外任之代。今日政差出。
정조 6년
傳于李在學曰。新除授水使。當日辭朝。
정조 6년
趙時偉啓曰。新除授副校理李鼎揆。時在慶尙道慶州地。修撰姜彝正。時在洪忠道公山地。經筵入番事緊。竝斯速乘馹上來事。下諭。何如。傳曰。依啓。
정조 6년
趙時偉。以禮曹言啓曰。卽接東關王廟守直官手本。則今番本廟祭享罷後。憲府吏隷輩。偸取水剌盤及沙盞香盒等物云。事未前聞。極爲萬萬驚駭。守直官之不善典守。當該監察之不能檢飭。俱不可無罪。竝令該府。拿問處之。憲府吏隷。亦令該曹。照法勘處之意。分付。何如。傳曰。允。
정조 6년
李在學。以御營廳言啓曰。依下敎。招致東廟守直官李光福。査問手本遲滯之委折。則以爲祭器闉失之探知。憲府所屬之持去。所當卽爲手本。而或恐生事。欲爲自下推還。以爲彌縫之地。而祭器旣不卽推。日勢亦已漸晩。故不得已始呈手本。以此之故。自致差晩云。祭器偸失。事面不輕。而身爲守直官。欲爲彌縫。不卽手本。及其事急之後。始爲呈報者。萬萬痛駭。令該府從重勘處。監察係是臺官。不得査問。武兼沈鳳淳等。拿致嚴問。則以爲武兼廳下隷。初無干犯之事。與憲府所屬。符同偸去者。乃是宣傳官廳照羅赤而已。自捕廳査問承款云。當該宣傳官之不能檢下。難免其責。亦令該府。拿問處之。沈鳳淳等放送。何如。傳曰。待決末。當分等酌處。卿卽退去。可也。當該掌務宣傳官及厥漢差下宣傳官。令兵判本曹開坐。一竝拿入。査問草記。監察爲先汰去。亦令兵曹査問草記。大抵守直官員。全不成樣之故。凡百擧行。每多屑越。不可無變通之道。明日卿等入侍時。當有下敎矣。
정조 6년
又以兵曹言啓曰。卽者。東關王廟守直官牒報內。今月二十二日行祭後。憲府書吏墨尺所由三漢等。偸竊祭盤及沙盞香盒。典當於廟所外酒家梁哥漢處。爛漫飮酒云。事之驚駭。莫此爲甚。不可不各別嚴處。憲府吏隷三漢。卽令捕廳。捉來嚴勘。梁哥漢則旣知廟所祭器。而敢爲受置者。亦甚痛駭。廟直則不善典守之罪。有難容貸。竝令攸司。照律科治。當該監察。其若常時嚴加檢飭。寧有如此之理乎。矇然不察之失。在所難免。祭器見失。在於二十二日罷祭後。而今日始爲報來。極涉稽緩。當該守直官。爲先汰去。竝令該府。拿問處之。何如。傳曰。卿曹獨言稽報之失焉。此也營之未能爲者。近來擧行中差彊人意處。嗣後凡事。亦皆綜密爲之也。然常時亦不能檢飭之責。不可全然無警。卿則推考。繼今時送摘奸。兼又留意察飭。可也。各項請罪事。已於他草記批下。竝勿論。
정조 6년
又以兵曹言啓曰。依傳敎。當該掌務宣傳官崔重敎及厥漢差下前宣傳官具八柱。前監察李尙說。一竝拿入。謹以傳敎內辭意。添問目査問。則崔重敎所供內。元內吹五十名內二十四名。則隨闕軍案付標。其餘二十六名。則有闕差出之時。牌頭內吹與諸內吹。以有根着可合人。懸保望差。則只爲使喚而已。元無差出之規。至於假內吹。乃是額外。渠等。私自給價使役。而今番偸竊之漢。雖是假內吹。初以根着不分明之類。許令接置使喚。致有偸竊之事。其不能檢飭之罪。恐惶遲晩云。具八柱所供內。內吹差出之事。果如崔重敎所告。而矣身則以啓螺宣傳官。只次知元內吹而已。今番偸竊。雖是假內吹。初不審愼其根着。許接於使喚之役。有此無前之事。常時不能檢束之罪。在所難免。惶恐遲晩云。前監察李尙說所供內。矣身行祭後。與諸享官。同爲入來。而所率下隷。落後偸竊之狀。矇不覺察。有此驚駭之擧。居常不能檢下之罪。無辭可達。惶恐遲晩云矣。旣有捧招以聞之命。爲先取招以入。而此等根着不分明之類。令該曹各別査正。一一搜括除汰事。嚴飭分付之意。敢啓。傳曰。知道。聞渠廳規。凡係內吹之事。無大無小。而啓螺宣傳官次知云爾。則李儒敬雖以兼帶承傳之故。俄於處分傳敎。姑不竝擧。事面似甚斑駁。李儒敬啓螺之任。一體汰去。具八柱所供。全事漫漶。雖甚痛駭。旣已汰去。分揀放送。崔重敎渠以新來。不識東西。亦爲放送。大抵一廳之事。行旨宣傳官。不之知焉。則都牌頭內吹知之乎。且聞都牌頭之事。行首句管檢擧云爾。則以此以彼。行首宣傳官。烏可免不職之罪也。況年前因宣傳官洪龍壽事。內吹之雜類投托者。使之嚴立科條。釐正謬例。則曾不幾何。爲弊又復若此。此而汎然看過。流弊可勝云喩。時任行首。身帶別軍職。事屬修擧處。固當十倍他人。而擧行之慢忽。反不若几宣傳官焉。此等之人。必須各別嚴處。可懲日後。而汰與遞。不過適中渠願。宣傳官田文顯。令渠廳用各九之罰。無得呈遞。計其日子入直。而凡於政注。無論內外窠。除非特敎蕩滌。切勿檢擬。以戢近侍武弁。違越受敎之習。可也。
정조 6년
又以左右捕盜廳言啓曰。依傳敎。罪人司憲府都吏高祥軫。行首墨尺李千得。行首所由劉尙奉等三人。竝其文案。移送秋曹之意。敢啓。答曰。知道。
정조 6년
又以刑曹言啓曰。內吹牌頭。出付刑曹。嚴囚事。命下矣。依傳敎。內吹牌頭李福大。卽爲嚴囚之意。敢啓。傳曰。俄下備忘。有添問目嚴問之命。而此草記。只言嚴囚云云。何也。
정조 6년
又以訓鍊都監言啓曰。本局別將金麟瑞。身病甚重。勢難察任。改差。何如。傳曰。允。
정조 6년
又以刑曹言啓曰。擊錚罪人全佐翰。以徒年擧行事。命下矣。依傳敎。罪人全佐翰。以非四舛猥濫擊錚罪。依上書詐不以實之律。杖一百徒三年。照律杖收贖後。黃海道豊川府定配所。卽爲押送之意。敢啓。傳曰。知道。
정조 6년
又以刑曹言啓曰。別監李枝盛除下後。移刑曹囚禁。以待處分事。命下矣。依傳敎。罪人李枝盛。嚴囚之意。敢啓。傳曰。知道。
정조 6년
又以刑曹言啓曰。因漢城府啓辭。逆賊聖國妻甥朴道澳。嚴勘遠配。卽其地爲奴事。命下矣。依傳敎。罪人朴道澳。咸鏡道明川府爲奴定配所。卽爲押送之意。敢啓。傳曰。知道。
정조 6년
又以義禁府言啓曰。三水前府使元宇鎭。拿囚之意。敢啓。傳曰。捧供以聞。
정조 6년
又以義禁府言啓曰。司憲府前監察李尙說。拿囚之意。敢啓。傳曰。自兵曹旣已捧供。卽爲勘律草記。
정조 6년
全羅監司朴祐源疏曰。伏以三陽泰開。百福鼎來。邦籙屬維新之會。宗祊啓無疆之休。瞻望雲天。寤寐頌祝。仍伏念臣不量而入。匪才而據。日夕竢罪。如縳救解。居然歲且周矣。甘旨便養。獲遂至願。緋玉推榮。逈出常格。隆恩異渥。愈往愈摯。遐土之觀瞻咸聳。闔門之隕結靡極。臣雖無狀。亦具彝性。豈不欲仰佩殊私。俯竭微悃。少答委毗之眷。只緣知識淺劣。才具空疎。十朔負乘。一味尸餐。而每有醜拙之露。輒荷庇覆之恩。丁寧誘掖。不啻慈母之保嬰兒。嚴父之詔迷子。一毛一髮。莫非造化。此生此世何由報塞。靜夜不寐。中心如搗。矧又新正建寅。窮民呼庚。賙飢恤乏。殆甚救焚拯溺。而迂疎之規。全昧料理。區劃之請。徒涉煩瀆。一事二事。尤悔層積。如是而猶且淟涊。不早解免。若有一民捐瘠之患。重貽九重恫瘝之憂。則從前瘡疣。雖蒙聖度之典貸。畢竟僨誤。實恐重辟之難逃。第當開賑之時。冒陳丐遞之言。不徒非時。亦恐不誠。蹲據重任。殆若固有。早晩大何。自知不免。如蒙天地之恩。特許鞶帶之禠。不惟臣幸。乃一路之幸。猗我聖上。頃當修省之日。益切宵旰之憂。特下十行絲綸。至及八方韋布。求助之意。有感䐁魚。樂聞之誠。不鄙芻蕘。凡在朝野臣庶。莫不感激奔走。思效尺寸之微。仰裨日月之明。臣雖愚昧。無所知覺。而適忝藩任。獲際盛會。事屬道內。弊在目下。有可釐救。而終若泯默。則是負聖意也。重臣罪也。玆敢杖擧六條之弊。妄效一得之愚。惟聖明裁察焉。其一。卽田結災頉事也。田畓受災。不一其端。而川反浦落。還陳等災。最是應頉。故從前以來。別爲許頉於今災之外者。實有意義。而一自庚子秋。筵稟定式之後。永災名色。初不擧論。竝以當年災施行。此蓋出於嚴田政勸耕起之意。而第念旱田。則成川浦落之外。元無給災之規。若無川浦災名。則顧其勢不得不白地徵稅矣。今此不及永災。而一切以當年災爲定者。雖是泥生處責起之意。今年浦落。明年泥生。決非恒有而固必者。則不計虛實。一倂責之以還實者。民情可矜。故每於給災時。輒以當年應俵之新災。移施於流來未頉之舊災。如是之際。吏緣爲奸。民不蒙惠。若不及今變通。依前災頉。則農戶佃夫輩。雖有可墾之土。擧畏白徵之患。決無起耕之理。繼自今川浦沙災頉。依前施行。還實一事。寬其年限。使之査得新起。責出泥生。次第充代之意。嚴立科條。則田無虛徵。而民受實惠矣。其二。卽牟還依前半留事也。牟還四分一留庫者。有昨年定式。此蓋畿湖之春牟最易腐傷。儲留未幾。便成塵土。故有此變通之擧。而至於本道。則專尙秋牟。乾正收糴。則足可以儲積耐久。經年陳舊。可作種子。此與春牟之易朽者。大有間焉。且其爲穀。皮粒俱皆不棄。況賙賑救荒。勝於他穀。雖以目下民食言之。救飢之資。多賴此穀。其在前頭備荒之道。從優儲留。實合事宜。本道且畓多田少。牟麥耕播。自來無多。民間所獲。不過爲數月之糧。則折半分給。尙患難捧。多石徵督。爲弊滋甚。臣叨本任以後。以牟還作租事。邑牒民訴。非止一二。故就其中最多處。狀聞變通。至蒙許施。蓋皮牟與正租。論其穀品。貴賤懸殊。反請作租者。其辦納之難。爲弊之端。亦可知矣。道內牟還都數。合爲三十萬八千九百八十石零。雖令折半分留。分給之數。固已夥然。又若以四分之三。排定分給。取其全耗。逐歲增加。則勒授之弊。難捧之患。勢所必至。臣於昨夏論啓中。請以折半分留。而今又冒昧仰陳者。可見其爲弊轉甚。不可不矯救於未痼之前。宜蒙依前半留半分。以爲除弊之地焉。其三。卽山沿穀簿事也。本道各樣還穀。山郡則多。而沿海則不足。蓋京外需用之穀。專取於沿邊各邑。故山郡糶糴。年加歲增。海邑倉儲。漸就耗縮。均之爲小民無窮之弊。雖以今年言之。沿海各邑被災處。營賑俵穀。十分苟艱。在今釐革之道。所當取彼山郡偏多之穀。移送沿海不足之處。而遠地遞受之際。恐致一路之騷擾。移轉一款。終涉難便。或以爲當此窮春艱食之時。就僻邑之穀物過多處。量宜作錢。移貿於沿海穀少處。則春賣秋貿。可無欠縮。裒多益寡。亦得均適云。而第賣穀取錢遠地貿遷之際。奸僞多端。耗失可慮。作錢一事。亦難輕議。而山沿糶糴不均之弊。則不可不趁今矯救。臣意則取考一道內京衙門監兵水營各樣穀簿。以山郡盡分之穀物。換錄於沿邑半留之名色。使各邑分留。不至相懸。則山沿穀簿。自底均平。乞令廟堂。從長稟處。其四。卽奴婢變通事也。本道寺奴婢貢額。厥數夥然。刷官之革罷。婢貢之蠲除。德意所及。莫不感頌。而蓋內奴婢。則以乙亥比摠。寺奴婢與館奴。則以庚午比摠。年年上納。自有恒定。考其案付。則半是虛錄。每當收貢之際。徵及白骨。侵至隣族。邑里之騷擾。莫此爲甚。小民之怨苦。良亦可哀。大抵錄其生産。頉其逃故。朝家申飭。非不截嚴。而但舊案無徵。査現沒策。元定貢額加減。不得究厥弊源。則曾在刷官推刷之時。不思覈實之政。專爲剝割之計。一從舊案載錄。不無虛實當否。威脅侵虛。勒捧花名。富實之民。厚賂永頉。貧殘之氓。虛名付案。此所以憑査無路。爲害轉甚者也。蓋寺奴身貢。與良丁一般。而良丁則易充。奴貢則難徵。此無他。爲庶民者。一有奴婢之名。傳于傳孫。不齒平民。隣里擯斥。婚路阻絶。故百計逃隱。抵死圖免。寧入於良丁。不願爲寺奴。末流之弊。至於此極。今若窮査細櫛。損其虛錄。覈其實數。則不但眞僞之混雜。必致村里之紛紜。且元定比摠。係是新頒節目。則固不敢遞請蠲減。而若論矯救之策。竊有方便之道。道內各邑間。有寺奴正兵名色。蓋於最初軍制變通時。良丁則不足。寺奴則有餘。故以此有餘之寺奴。充彼不足之良丁。名目不革。至今載錄於軍案中。今若因此名色。推移變通。寺奴之闕額。以良丁代塡。則應貢者無逃避之慮。隱漏者。有自安之心。査現旣易。充額無難。在京司不失元摠。在寺奴實爲大惠。顧今簽丁闕額。尙患難充。今欲以奴貢闕額。換充良丁者。驟而聞之。殊甚迂潤。而逃故奴貢之指徵無處。擧皆侵隣侵族。隣族皆以良丁。替當寺奴之貢。則其取於良民一也。昔則良民不足以寺奴代塡。今則寺奴不足以良丁移充。隨時變通。恐不害爲目下矯救之道矣。其五。卽各軍門屯結事也。凡田結收稅。無論公私。一從災實陳起。區別徵稅。自是法例。至於各軍門屯結。則川浦陳棄之處。不許査減。當年災荒之地。初不許頉。一依元摠。恒定收稅。而不計土品厚薄。稅亦高重。屯民不堪其苦。在在逃避。侵及隣族。惟以準捧爲主。其爲民弊。莫甚於此。收租元結。猶許災頉。莫重國稅。有時增減。則獨此屯畓。不問豊歉。惟事準捧。揆以事例。固不穩當。參以民隱。合有變通。各軍門屯結。年久陳荒。不得蒙頉者。使之査實。永減於元摠之中。秋後畓驗時。亦依民結例。隨歲豊凶。區別收稅之意。定式施行焉。其六。卽羅州儲置米蕩減事也。本州儲置米二百石。昔在丙申年。以康津縣所在。監營貿米移錄者。而其時所貿之米。散在民間。連値歉荒。未得收捧。故元米則初無輸送羅州之事。而至丁巳年。康津縣民間未捧之穀。則一倂蕩減。獨羅州移錄之米。尙在虛簿。大同儲置。事體自別。而徒存舊簿。一味虛錄。殊甚未安。今於五十餘年之後。若欲盡數充簿。則勢將徵出於康津之民。前已蕩減。今又還徵。決是行不得之事。惟此二百石虛欠之穀。其數不甚夥多。則爲此陳聞。極知屑瑣而往復京廳。未得許減。兩邑虛留。有難抛置。及今變通。恐不可已也。仍念本道衆瘼。豈止於此。而若其說弊易。求弊難者。不敢徒事煩瀆。至於事係細微。語涉煩猥者。則或有自廟堂可以往復而變通者。或有自臣營可以商量而區處者。今此六條所陳。除非經稟。則有難擅便。玆敢不避陳腐。仰請矯革。伏乞聖慈。亟下臣章。劃卽稟處。俾有實效。毋作空言。千萬幸甚。臣無任屛營祈懇之至。答曰。省疏具悉。陳列諸條。言皆切要。下廟堂稟處。